钦定古今图书集成/理学汇编/学行典/第010卷 > 性理大全 > 《理气》
## 钦定古今图书集成/理学汇编/学行典/第010卷 > 性理大全 > 《理气》

程子曰：有形总是气，无形只是道，　离阴阳则无道。
阴阳气也，形而下也，道，太虚也，形而上也。

勉斋黄氏曰：“天道是理，阴阳五行是气。合而言之，气
即是理，一阴一阳之谓道也。分而言之，理自为理，气
自为气，形而上下是也。　理无迹而气有形，理无际
而气有限，理一本而气万殊，故言理之当先乎气，深
思之则无不通也。　天地生出人物，如大芋头生出
小芋头，大底有理与气，以下生出无限小底，却都传
与他”去。

北溪陈氏曰：“二气流行万古生生不息，不成只是个
空，气必有主宰之者，曰理是也。理在其中为之枢纽，
故大德流行，生生未尝止息。所谓以理言者，非有离
乎气，只是就气上指出个理，不离乎气而为言耳。
理不外乎气，若说截然在阴阳五行之先，及在阴阳
五行之中，便成理与气为二物矣。”